Γνωμοδότηση για το σχέδιο οδηγίας της Επιτροπής που τροποποιεί την οδηγία της Επιτροπής 90/388/ΕΟΚ σχετικά με την κατάργηση των περιορισμών στη χρήση τηλεοπτικών καλωδιακών δικτύων για την παροχή τηλεπικοινωνιακών υπηρεσιών (95/C 236/05)

Στις 27 Φεβρουαρίου 1995, και σύμφωνα με τις διατάξεις του άρθρου 198 της Συνθήκης περί ιδρύσεως της Ευρωπαϊκής Οικονομικής Κοινότητας, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για το ανωτέρω σχέδιο.

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 3 Μαΐου 1995 με βάση την εισηγητική έκθεση του κ. Ramaekers.

Κατά την 326η σύνοδο ολομέλειας, της 31ης Μαΐου και 1ης Ιουνίου 1995 (συνεδρίαση της 1ης Ιουνίου 1995), η Οικονομική και Κοινωνική Επιτροπή υιοθέτησε με 98 ψήφους υπέρ, 72 κατά και 4 αποχές, την εξής γνωμοδότηση.

1. Εισαγωγή

1.1. Η ΟΚΕ αναγνωρίζει τη βούληση της Επιτροπής να προβεί στη λήψη μέτρων προκειμένου να διασφαλίσει :

- το δικαίωμα κάθε επιχειρηματία να παρέχει υπηρεσίες στον τομέα των τηλεπικοινωνιών πέρα από τη δημόσια υπηρεσία φωνητικής τηλεφωνίας, καθώς και υπηρεσίες που εξαιρούνται σαφώς από το πεδίο εφαρμογής των οδηγιών 90/388/ΕΟΚ και 94/46/ΕΚ 7

- την αποτελεσματικότητα των μέτρων για την ελευθέρωση των τηλεπικοινωνιών.

1.2. Η ΟΚΕ συγχαίρει την Επιτροπή επειδή, προτού προβεί σε υιοθέτηση του σχεδίου οδηγίας της, φρόντισε να ζητήσει τη γνώμη όλων των ενδιαφερομένων μερών () σχετικά με το υπό εξέταση θέμα και να συγκεντρώσει τις γνώμες, προκειμένου να διαβιβάσει έκθεση επί της διαβούλευσης αυτής στο Συμβούλιο που θα πραγματοποιηθεί τον Ιούνιο 1995.

1.3. Η ΟΚΕ διαπιστώνει τη βούληση της Επιτροπής να άρει χωρίς χρονοτριβή τους υφιστάμενους περιορισμούς στη χρήση των καλωδιακών δικτύων για μη αποκλειστικές υπηρεσίες, προκειμένου να εκμεταλλευτεί πλήρως τις δυνατότητες της υφιστάμενης υποδομής. Η Επιτροπή όμως επισημαίνει επίσης ότι τα δίκτυα τα οποία διαχειρίζονται επιχειρηματίες καλωδιακής τηλεόρασης θα δώσουν τη δυνατότητα παροχής αυξημένου αριθμού υπηρεσιών, αρκεί να πραγματοποιηθούν πρόσθετες επενδύσεις.

1.4. Η ΟΚΕ διαπιστώνει ότι, κατά την Επιτροπή, ορισμένα κράτη μέλη κατήργησαν τους περιορισμούς όσον αφορά την παροχή ορισμένων δεδομένων ή μη αποκλειστικών υπηρεσιών στα δίκτυα καλωδιακής τηλεόρασης, ενώ άλλα κράτη μέλη διατηρούν αυστηρούς περιορισμούς.

Η ΟΚΕ επισημαίνει ότι οι εν λόγω περιορισμοί δικαιολογούνται μόνο λόγω « δημόσιου συμφέροντος » ή « ουσιωδών απαιτήσεων ».

1.5. Η ΟΚΕ διαπιστώνει ότι, κατά την άποψη της Επιτροπής και δυνάμει της οδηγίας 90/388/ΕΟΚ, τα κράτη μέλη δύνανται, μέχρι συγκεκριμένη ημερομηνία, να εξακολουθούν να επιτρέπουν την παροχή φωνητικής τηλεφωνίας αποκλειστικά από τον εθνικό οργανισμό τηλεπικοινωνιών τους, προκειμένου να του εξασφαλίσουν επαρκή έσοδα για την εγκατάσταση τηλεφωνικού δικτύου παροχής καθολικών υπηρεσιών.

Η ΟΚΕ παρατηρεί ότι η προσωρινή απαγόρευση παροχής υπηρεσιών φωνητικής τηλεφωνίας μέσω του δικτύου καλωδιακής τηλεόρασης μπορεί να δικαιολογηθεί για τους ίδιους λόγους.

1.6. Η ΟΚΕ επισημαίνει ότι, σύμφωνα με την Επιτροπή, η πρόταση οδηγίας που αποσκοπεί στην κατάργηση των υφιστάμενων περιορισμών κατά τη χρήση καλωδιακών τηλεοπτικών δικτύων δεν θα εμποδίσει να διέπεται η μετάδοση τηλεοπτικών προγραμμάτων από τους ειδικούς κανόνες που έχουν υιοθετήσει τα κράτη μέλη.

2. Γενικές παρατηρήσεις

2.1. Η ΟΚΕ διαπιστώνει ότι το Πράσινο Βιβλίο για την ελευθέρωση της τηλεπικοινωνιακής υποδομής και των δικτύων καλωδιακής τηλεόρασης απετέλεσε αντικείμενο δημόσιας διαβούλευσης έως τις 15 Μαρτίου 1995 και εκφράζει τη λύπη της για το γεγονός ότι δεν διαθέτει τα αποτελέσματα της διαβούλευσης αυτής για την έκδοση της παρούσας γνωμοδότησης.

Η ΟΚΕ εκτιμά, πράγματι, ότι δεν γίνεται να διαχωριστεί το σχέδιο οδηγίας το οποίο αφορά η παρούσα γνωμοδότηση από το Πράσινο Βιβλίο για την ελευθέρωση των υποδομών.

2.2. Η ΟΚΕ εκφράζει την ευχή η προβληματική του παρόντος σχεδίου οδηγίας όσον αφορά την κατάργηση των περιορισμών στη χρήση καλωδιακών τηλεοπτικών δικτύων για την παροχή τηλεπικοινωνιακών υπηρεσιών να συνδεθεί με τη γενική προβληματική που περιλαμβάνεται στο Πράσινο Βιβλίο (μέρη 1 και 2) για την ελευθέρωση της τηλεπικοινωνιακής υποδομής και των δικτύων καλωδιακής τηλεόρασης.

2.3. Η ΟΚΕ υπενθυμίζει τη γνωμοδότησή της () σχετικά με το σχέδιο δράσης της Επιτροπής « Η Ευρώπη και η κοινωνία των πληροφοριών : η συνέχιση της πορείας » και ιδιαίτερα τα σημεία 3.1.2.5, 3.1.2.6, 3.1.2.7 και 3.1.2.8. Η ΟΚΕ στην εν λόγω γνωμοδότηση εξέφραζε την ανησυχία της κυρίως για το χρονοδιάγραμμα που πρότεινε η Επιτροπή και επεσήμαινε : « Η ΟΚΕ διαπιστώνει ότι το Συμβούλιο της 17ης Νοεμβρίου 1994 δεν δέχθηκε την ελευθέρωση των εναλλακτικών υποδομών πριν την 1η Ιανουαρίου 1998. Όσον αφορά το θέμα αυτό, είναι λυπηρό το γεγονός ότι η Επιτροπή υιοθέτησε στις 21 Δεκεμβρίου 1994 σχέδιο οδηγίας για την ελευθέρωση των υποδομών καλωδιακής μετάδοσης την 1η Ιανουαρίου 1996 ... Η πρωτοβουλία της Επιτροπής τροποποιεί τους κανόνες όσον αφορά το χρονοδιάγραμμα και κατά συνέπεια τη βιομηχανική στρατηγική ».

2.4. Η ΟΚΕ υπενθυμίζει ότι στη γνωμοδότησή της () σχετικά με το σχέδιο δράσης της Επιτροπής « Η Ευρώπη και η κοινωνία των πληροφοριών : η συνέχιση της πορείας » εκτιμούσε ότι : « το χρονοδιάγραμμα που προτείνει η Επιτροπή για την ελευθέρωση των υποδομών δεν μπορεί να εφαρμοστεί με τρόπο ορθολογικό αν δεν καθοριστεί σαφώς η έννοια της Γενικευμένης Υπηρεσίας, οι λόγοι που την επιβάλλουν, τα ζητήματα που διακυβεύονται, οι μηχανισμοί διασφάλισής της, η ανάπτυξή της και η χρηματοδότησή της ». Ως προς αυτό, η ΟΚΕ επιδοκιμάζει την προσπάθεια της Επιτροπής να δώσει συγκεκριμένη απάντηση στο πρόβλημα της χρηματοδότησης της γενικευμένης υπηρεσίας μέσω ταμείου χρηματοδότησης, όπως προτείνεται στο δεύτερο μέρος του Πράσινου Βιβλίου για την ελευθέρωση της τηλεπικοινωνιακής υποδομής.

2.5. Η ΟΚΕ υπενθυμίζει ότι στη γνωμοδότησή της () για το « σχέδιο οδηγίας της Επιτροπής που τροποποιεί τις οδηγίες 88/301/ΕΟΚ και 90/388/ΕΟΚ » σχετικά με τις δορυφορικές επικοινωνίες (έγγρ. SEC (93) 1891 τελικό), επαναβεβαίωνε ότι : « πρωταρχικός στόχος πρέπει να είναι, πριν ακόμη πραγματοποιηθεί η ελευθέρωση του συνόλου των υπηρεσιών φωνητικής τηλεφωνίας, ο καθορισμός της καθολικής υπηρεσίας και η περιγραφή της εμβέλειάς της, των τεχνικών χαρακτηριστικών της και της χρηματοδότησής της » όπως δήλωνε και στη γνωμοδότησή της () για την « Κατάσταση του τομέα των υπηρεσιών τηλεπικοινωνίας » (έγγρ. COM(93) 159 τελικό).

2.6. Η ΟΚΕ διαπιστώνει την ομόφωνη απόφαση του Συμβουλίου να προβεί - το αργότερο έως την 1η Ιανουαρίου 1998 - σε ελευθέρωση τόσο του συνόλου των υπηρεσιών τηλεπικοινωνίας, συμπεριλαμβανομένης και της φωνητικής τηλεφωνίας, όσο και της τηλεπικοινωνιακής υποδομής στο σύνολό της. Ωστόσο, σε αυτό το πλαίσιο, ορισμένα κράτη μέλη αποφάσισαν να μην περιμένουν έως το τέλος της προαναφερθείσας προθεσμίας.

2.7. Η ΟΚΕ διαπιστώνει την ταχύτητα με την οποία σημειώνονται οι τεχνολογικές εξελίξεις στον τομέα των πολυμέσων και εκτιμά ότι η χρήση των δικτύων καλωδιακής τηλεόρασης δύναται να συμβάλει στην ανάπτυξη των υπηρεσιών που χρησιμοποιούν αυτές τις τεχνολογίες.

2.8. Η ΟΚΕ φρονεί ότι τόσο η ελευθέρωση των μη αποκλειστικών υπηρεσιών όσο και η χρήση των δικτύων καλωδιακής τηλεόρασης δύνανται να καθιερώσουν έναν ανταγωνισμό ο οποίος θα συμβάλει στη βελτίωση της ποιότητας των προτεινόμενων υπηρεσιών, καθώς και στη μείωση του κόστους τους.

2.9. Υπό αυτό το πρίσμα, η ΟΚΕ θεωρεί σκόπιμο να επαναλάβει την επιθυμία της όσον αφορά την ανάπτυξη μιας κοινωνίας των πληροφοριών η οποία να παρέχει σε όλους τους πολίτες της Ένωσης δυνατότητα πρόσβασης σε ένα σύνολο υπηρεσιών παρεχόμενων σε λογικές τιμές. Η υλοποίηση του εν λόγω στόχου δεν απαιτεί τη διατήρηση των μονοπωλίων με την υφιστάμενη μορφή τους.

3. Ειδικές παρατηρήσεις

3.1. Η ΟΚΕ διαπιστώνει ότι η βούληση της Επιτροπής να καταργήσει τους περιορισμούς στη χρήση της υποδομής του δικτύου διανομής καλωδιακής τηλεόρασης για την παροχή υπηρεσιών στον τομέα των κινητών επικοινωνιών [ανακοίνωση για τη διαβούλευση σχετικά με το Πράσινο Βιβλίο για τις κινητές και προσωπικές επικοινωνίες (έγγρ. COM(94) 492 τελικό VI.2.1)] και εκτιμά ότι το θέμα αυτό πρέπει να περιληφθεί στην παρούσα γνωμοδότηση.

3.2. Η ΟΚΕ διαπιστώνει επίσης ότι στο Πράσινο Βιβλίο για την ελευθέρωση της τηλεπικοινωνιακής υποδομής και των δικτύων καλωδιακής τηλεόρασης 2ο μέρος, σελ. 84 αναφέρονται τα εξής : « ... Οι συνεισφορές στην καθολική υπηρεσία θα πρέπει να αποτρέπουν την καθυστέρηση της ανάπτυξης νέων υπηρεσιών, οι οποίες έχουν επί του παρόντος μεγάλο κόστος και μικρό εύρος, όπως η κινητή τηλεφωνία. Οι υπηρεσίες αυτές θα μπορούσαν να τυγχάνουν απαλλαγής, δεδομένου ότι, λόγω του παρεπόμενου κόστους τους και των ακριβών τιμολογίων τους, δεν μπορούν να θέσουν σε κίνδυνο τη χρηματοδότηση της καθολικής υπηρεσίας από τους φορείς εκμετάλλευσης της φωνητικής τηλεφωνίας ».

3.3. Η ΟΚΕ εκτιμά ότι αυτή η προσέγγιση είναι απαράδεκτη, διότι η κινητή τηλεφωνία θα οικειοποιηθεί τους πλέον αποδοτικούς χρήστες και θα τους αποσπάσει από το δίκτυο της σταθερής φωνητικής τηλεφωνίας. Στην περίπτωση αυτή, θα υπάρχει πράγματι ο κίνδυνος να δημιουργηθεί ένα δίκτυο κινητής τηλεφωνίας υψηλής ποιότητας, προσιτό στους πλέον εύπορους των χρηστών, και ένα δίκτυο σταθερής φωνητικής τηλεφωνίας με φθίνουσα απόδοση και ποιότητα για τους λιγότερο ευκατάστατους, με αποτέλεσμα να καταστούν έτσι βάσιμοι οι φόβοι περί της ύπαρξης μιας κοινωνίας δύο βαθμίδων οι οποίοι αναφέρονται τόσο στην έκθεση Bangemann όσο και στο σχέδιο δράσης της Επιτροπής.

3.4. Η ΟΚΕ θεωρεί εντούτοις ότι η διατήρηση των περιορισμών στη χρήση τηλεοπτικών καλωδιακών δικτύων ενδέχεται να εμποδίσει την ανάπτυξη νέων αλληλεπιδρουσών υπηρεσιών. Παρόλα αυτά, στη γνωμοδότησή της σχετικά με το σχέδιο δράσης της Επιτροπής « Η Ευρώπη και η κοινωνία των πληροφοριών : η συνέχιση της πορείας » () αναφέρει τα εξής : « Ταυτόχρονα με τη γνωστοποίηση των κοινωνικών συνεπειών των νέων τεχνολογιών, θα ήταν σκόπιμο επίσης να καταρτισθούν μελέτες αναγκών, ώστε η κοινωνία των πληροφοριών να ανταποκρίνεται στα πραγματικά αιτήματα της ευρωπαϊκής κοινωνίας και να μην περιοριστεί στην παροχή άμεσα αποδοτικών χρηματοοικονομικά υπηρεσιών ».

3.5. Η ΟΚΕ διαπιστώνει ότι το σχέδιο για την κατάργηση των περιορισμών στη χρήση της υποδομής των δικτύων καλωδιακής τηλεόρασης την 1η Ιανουαρίου 1996 δεν θα μπορέσει να τεθεί σε εφαρμογή, εάν δεν καθοριστεί προηγουμένως στο σχέδιο δράσης της Επιτροπής ένα σαφές και σταθερό ρυθμιστικό πλαίσιο.

3.6. Η ΟΚΕ διατηρεί ορισμένες επιφυλάξεις κυρίως όσον αφορά το θέμα του ορισμού της καθολικής υπηρεσίας και του τρόπου χρηματοδότησής της, το οποίο δεν προβλέπεται να έχει επιλυθεί οριστικά έως την 1η Ιανουαρίου 1996.

3.7. Η ΟΚΕ διαπιστώνει ότι για το θέμα της σύγκλισης των μέσων μαζικής επικοινωνίας, και ιδιαίτερα των τηλεπικοινωνιών και των ραδιοτηλεοπτικών μεταδόσεων, διεξάγονται ακόμη πολυάριθμες συζητήσεις όσον αφορά το ρυθμιστικό πλαίσιο.

Η ΟΚΕ υπενθυμίζει στη γνωμοδότησή της () σχετικά με το σχέδιο δράσης της Επιτροπής ότι : « Η εφαρμογή του προγράμματος ελευθέρωσης των υπηρεσιών και των υποδομών το οποίο προτείνει η Επιτροπή πρέπει να εξαρτηθεί από προϋποθέσεις όπως : η θέσπιση ενός σταθερού ρυθμιστικού και νομικού πλαισίου ιδιαίτερα όσον αφορά :

- τη συγκέντρωση και την ιδιοκτησία των μέσων μαζικής επικοινωνίας,

- τον καθορισμό και τη διασφάλιση της γενικευμένης παροχής υπηρεσιών,

- την προστασία της ιδιωτικής ζωής,

- τα δικαιώματα πνευματικής ιδιοκτησίας,

- τη νομική προστασία και ασφάλεια,

- τον οπτικοακουστικό τομέα :

- τη δεοντολογία,

- την πληροφορία,

- τον πολιτισμό,

- την τυποποίηση : τη διαλειτουργικότητα,

- τα τιμολόγια (ίση κατανομή, διασταυρωμένες επιδοτήσεις) ».

Η ΟΚΕ διαπιστώνει ότι τα κράτη μέλη έχουν υιοθετήσει ήδη κανόνες οι οποίοι διέπουν τις ήδη ελευθερωμένες υπηρεσίες.

3.8. H OKE κρίνει σκόπιμο να τονισθεί η σημαντική ανομοιογένεια του επιπέδου ανάπτυξης των δικτύων διανομής καλωδιακής τηλεόρασης στα διάφορα κράτη μέλη της Ευρωπαϊκής Ένωσης. Για το λόγο αυτό, υπογραμμίζει ότι μία οδηγία η οποία θα αποσκοπούσε στην άρση των περιορισμών που τροχοπεδούν τη χρήση των δίκτυων αυτού του είδους, θα είχε εξαιρετικά διαφορετικές επιπτώσεις σε κάθε κράτος μέλος, ιδιαίτερα δε στους εκάστοτε εθνικούς οργανισμούς τηλεπικοινωνιών.

3.9. Η ΟΚΕ διαπιστώνει ότι η Ελλάδα και η Ιταλία δεν διαθέτουν δίκτυο διανομής καλωδιακής τηλεόρασης, ενώ στο Βέλγιο, στο Λουξεμβούργο και στις Κάτω Χώρες οι οικίες διαθέτουν τέτοιου είδους δίκτυο σε ποσοστό υψηλότερο του 90%.

Η ΟΚΕ διαπιστώνει ότι στο Ηνωμένο Βασίλειο, παρά το γεγονός ότι είναι μέχρι στιγμής το μοναδικό κράτος μέλος το οποίο επιτρέπει τη χρήση του δικτύου καλωδιακής τηλεόρασής του για τις ελευθερωμένες υπηρεσίες και τη φωνητική τηλεφωνία, το ποσοστό διείσδυσης του εν λόγω δικτύου ανέρχεται μόλις σε 5%. Η δε Γαλλία και η Ολλανδία επιτρέπουν τη χρήση των δικτύων τους καλωδιακής τηλεόρασης για ορισμένες ελευθερωμένες υπηρεσίες.

3.10. Θα πρέπει δε να αποφευχθεί η αντικατάσταση του κρατικού μονοπωλίου από τις επιχειρήσεις εκμετάλλευσης καλωδιακής τηλεόρασης, οι οποίες συχνά διαθέτουν κάποιο μονοπώλιο σε τοπική κλίμακα, διότι τούτο θα ήταν αντίθετο προς τους στόχους στους οποίους αποσκοπεί η ελευθέρωση.

3.11. Επίσης, θα πρέπει να διασφαλισθεί ότι η εισαγωγή νέων υπηρεσιών, όπως τα πολυμέσα, δεν θα προκαλέσει ανταγωνισμό στην αγορά της φωνητικής τηλεφωνίας, προτού θεσπισθούν οι απαιτούμενες ρυθμιστικές διατάξεις για τον εν λόγω τομέα.

3.12. Επιπλέον, θα καταστεί αναγκαίο να προβλεφθούν μηχανισμοί οι οποίοι δεν θα επιβάλουν το κόστος που συνεπάγονται οι νέες υπηρεσίες πολυμέσων στο σύνολο των καταναλωτών των δικτύων καλωδιακής τηλεόρασης.

Άλλωστε, αρχικά, η ανάπτυξη των υπηρεσιών πολυμέσων θα αφορά κατά κύριο λόγο τις επαγγελματικές εφαρμογές, ενώ οι οικιακές εφαρμογές, όπως η μαγνητοσκόπηση κατόπιν παραγγελίας ή η τηλεαγορά, προβλέπεται να αναπτυχθούν ενδεχομένως περί το έτος 2004.

Η ΟΚΕ συγχαίρει την Επιτροπή επειδή προέβλεψε - στο άρθρο 2 του σχεδίου οδηγίας της - την ανάγκη ύπαρξης ξεχωριστού λογιστικού συστήματος για τις δραστηριότητες των τηλεοπτικών επιχειρήσεων και για εκείνες των οργανισμών τηλεπικοινωνιών.

3.13. Σε αυτό το πλαίσιο δυσαρμονίας μεταξύ της ταχύτητας που χαρακτηρίζει τις τεχνολογικές εξελίξεις και της βραδύτητας που παρατηρείται κατά τη θέσπιση του ενδεδειγμένου ρυθμιστικού πλαισίου, κρίνεται σκόπιμη η σύσταση Ευρωπαϊκού Ρυθμιστικού Οργάνου για την προάσπιση των δικαιωμάτων και των συμφερόντων των πολιτών και των καταναλωτών.

3.14. Η ΟΚΕ φρονεί ότι, για να προσδιορισθούν με μεγάλη σαφήνεια οι στόχοι της πρότασης τροποποίησης της οδηγίας, το κείμενο του άρθρου 1 παράγραφος 1 πρέπει να διατυπωθεί ως εξής : « ... κάθε υποδομή κυρίως καλωδιακή που έχει εγκριθεί από ένα κράτος μέλος για τη διανομή και τη μετάδοση ραδιοφωνικών και τηλεοπτικών σημάτων ... » 7 επίσης το κείμενο του ίδιου άρθρου 1 παράγραφος 2 πρέπει να διατυπωθεί ως εξής : « ... καταργούν όλους τους περιορισμούς όσον αφορά την παροχή της ικανότητας διανομής και μετάδοσης σημάτων στα καλωδιακά δίκτυα ... ».

4. Συμπέρασμα

4.1. Η ΟΚΕ αναγνωρίζει ότι η άρση των περιορισμών που επιβάλλονται στη χρήση των δικτύων διανομής καλωδιακής τηλεόρασης, καθιστά δυνατή την ανάπτυξη νέων υπηρεσιών στον τομέα των τηλεπικοινωνιών.

4.2. Εντούτοις, η ΟΚΕ εκτιμά ότι η άρση των περιορισμών που επιβάλλονται στη χρήση των δικτύων διανομής καλωδιακής τηλεόρασης δεν είναι δυνατόν να υλοποιηθεί, εάν δεν καθορισθεί προηγουμένως ένα σαφές ρυθμιστικό πλαίσιο, κυρίως στον τομέα της γενικευμένης υπηρεσίας.

4.3. Η ΟΚΕ φρονεί, αφενός, ότι η χρηματοδότηση της γενικευμένης υπηρεσίας έχει βασική σημασία και, αφετέρου, ότι πριν από οποιαδήποτε ελευθέρωση των υποδομών της καλωδιακής τηλεόρασης θα πρέπει να διευκρινισθεί σαφώς ποιοί από τους παρέχοντες υπηρεσίες θα πρέπει να συνεισφέρουν στη χρηματοδότηση της γενικευμένης υπηρεσίας.

4.4. Η ΟΚΕ εκτιμά ειδικότερα ότι, πριν από οποιαδήποτε ελευθέρωση των δικτύων διανομής καλωδιακής τηλεόρασης, θα πρέπει απαραίτητα να ρυθμισθεί το ζήτημα της συμμετοχής των φορέων εκμετάλλευσης της κινητής τηλεφωνίας στη χρηματοδότηση της γενικευμένης υπηρεσίας.

4.5. Η ΟΚΕ διαπιστώνει τόσο την ανομοιογένεια του επιπέδου ανάπτυξης των δικτύων διανομής καλωδιακής τηλεόρασης στα διάφορα κράτη μέλη της Ένωσης όσο και την εξαιρετικά άνιση κατανομή των επιπτώσεων που συνεπάγεται η εφαρμογή του σχεδίου οδηγίας, όσον αφορά την άρση των περιορισμών που επιβάλλονται στη χρήση των δικτύων διανομής καλωδιακής τηλεόρασης. Η εφαρμογή του σχεδίου οδηγίας θα προκαλούσε, επίσης, φαινόμενα αθέμιτου ανταγωνισμού σε ορισμένους εθνικούς οργανισμούς τηλεπικοινωνιών, ορισμένοι από τους οποίους θα αντιμετώπιζαν προβλήματα πραγματικού ανταγωνισμού, ενώ ορισμένοι άλλοι θα είχαν παρόμοια προβλήματα μόνον από θεωρητική άποψη, δεδομένου ότι ορισμένα κράτη δεν διαθέτουν δίκτυα διανομής καλωδιακής τηλεόρασης.

4.6. Η ΟΚΕ διαπιστώνει ότι το ζήτημα του χρονοδιαγράμματος συζητήθηκε από το Συμβούλιο της 17ης Νοεμβρίου 1994, το οποίο όμως δεν έλαβε αποφάσεις σχετικά με την άρση των περιορισμών που επιβάλλονται στη χρήση των δικτύων διανομής καλωδιακής τηλεόρασης πριν από την 1η Ιανουαρίου 1998.

4.7. Για όλους τους προαναφερθέντες λόγους, η ΟΚΕ εκτιμά ότι είναι πρόωρο να τεθεί σε ισχύ οδηγία επί του θέματος αυτού με ημερομηνία έναρξης την 1η Ιανουαρίου 1996.

4.8. Κατά συνέπεια, η ΟΚΕ φρονεί ότι, δεδομένης της απόφασης του Συμβουλίου Υπουργών, της ανομοιογενούς ανάπτυξης των δικτύων διανομής καλωδιακής τηλεόρασης και των διαφορετικών επιπτώσεων που θα συνεπάγεται η εφαρμογή του σχεδίου οδηγίας της Επιτροπής για κάθε κράτος μέλος, η υιοθέτηση του εν λόγω μέτρου πριν από την 1η Ιανουαρίου 1998 θα πρέπει να αφεθεί στη διακριτική ευχέρεια του κάθε κράτους μέλους.

Βρυξέλλες, 1η Ιουνίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 110 της 21. 4. 1995, σ. 37.

() ΕΕ αριθ. C 110 της 21. 4. 1995, σ. 37.

() ΕΕ αριθ. C 127 της 7. 5. 1994.

() ΕΕ αριθ. C 34 της 2. 2. 1994.

() ΕΕ αριθ. C 76 της 28. 3. 1995, σ. 8.

() ΕΕ αριθ. C 379 της 31. 12. 1994.

() Βλ. ΕΕ αριθ. C 76 της 28. 3. 1995, σ. 8.

() ΕΕ αριθ. C 110 της 21. 4. 1995, σ. 37.

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Η τροπολογία που ακολουθεί, η οποία συγκέντρωσε αριθμό ψήφων « υπέρ » που αντιπροσωπεύει τουλάχιστο το ένα τέταρτο των ψήφων, απορρίφθηκε κατά τη συζήτηση :

Αντιγνωμοδότηση

Να αντικατασταθεί το κείμενο της γνωμοδότησης του τμήματος από τα ακόλουθα :

« 1. Εισαγωγή

1.1. Η οδηγία της Επιτροπής 90/388 της 28ης Ιουνίου 1990 κατήργησε τους περιορισμούς για την παροχή τηλεπικοινωνιακών υπηρεσιών προστιθέμενης αξίας, μεταβίβασης δεδομένων και υπηρεσιών ιδιωτικής φωνητικής τηλεφωνίας. Η οδηγία αυτή έχει χαρακτηρισθεί ως η βάση του κοινοτικού πλαισίου για την ελευθέρωση της ευρωπαϊκής αγοράς των τηλεπικοινωνιών.

1.2. Το ψήφισμα του Συμβουλίου 93/C 213/01 της 22ας Ιουλίου 1993 για την περαιτέρω ανάπτυξη της αγοράς των τηλεπικοινωνιών έθεσε το βασικό πλαίσιο για την ανάπτυξη του κανονιστικού περιβάλλοντος στην ΕΕ και καθιέρωσε την 1η Ιανουαρίου 1998 ως ημερομηνία της πλήρους ελευθέρωσης (με πρόσθετες μεταβατικές περιόδους για ορισμένα κράτη μέλη).

1.3. Οι κανονιστικοί περιορισμοί που υπάρχουν σήμερα απαγορεύουν τη χρήση εναλλακτικών υποδομών, π.χ. δικτύων καλωδιακής τηλεόρασης, από τρίτο φορέα ή από τον ίδιο το φορέα στον οποίο ανήκουν για την παροχή ήδη ελευθερωμένων τηλεπικοινωνιακών υπηρεσιών.

1.4. Το ψήφισμα του Ευρωπαϊκού Κοινοβουλίου (Α3-0113/93) της 20ής Απριλίου 1993 και το ψήφισμα του Συμβουλίου της 22ας Δεκεμβρίου 1994 () καλούν την Επιτροπή να υιοθετήσει τα αναγκαία μέτρα για την πλήρη αξιοποίηση της ικανότητας μετάδοσης της υπάρχουσας υποδομής των καλωδιακών τηλεοπτικών δικτύων και να καταργήσει χωρίς καθυστέρηση τους περιορισμούς που υφίστανται στα κράτη μέλη για τη χρήση των καλωδιακών δικτύων για μη αποκλειστικές υπηρεσίες.

1.5. Ορισμένα κράτη μέλη έχουν ήδη καταργήσει παλαιούς περιορισμούς για την παροχή ορισμένων υπηρεσιών μεταβίβασης δεδομένων και/ή μη αποκλειστικών τηλεφωνικών υπηρεσιών μέσω των δικτύων καλωδιακής τηλεόρασης. Τουλάχιστον δύο κράτη μέλη επιτρέπουν τη φωνητική τηλεφωνία. (Για αναλυτικές λεπτομέρειες βλ. το Πράσινο Βιβλίο COM(94) 682 - Τμήμα ΙΙΙ.3).

1.6. Στο πλαίσιο της στρατηγικής της προετοιμασίας για την κοινωνία των πληροφοριών, η Επιτροπή αποδίδει τώρα μεγάλη βαρύτητα στις πολύπλευρες εκκλήσεις για ταχύτερη, αλλά περιορισμένη ελευθέρωση της υποδομής. Η ΟΚΕ ελπίζει ότι η Επιτροπή θα παρουσιάσει προοδευτικά σειρά προτάσεων για την τροποποίηση της οδηγίας 90/338.

1.7. Αυτόν τον καιρό η Επιτροπή επεξεργάζεται ένα συνολικό κανονιστικό περιβάλλον-πλαίσιο, το οποίο αναμένεται ότι θα επιτρέψει την πλήρη ελευθέρωση των υπηρεσιών και των δικτύων των τηλεπικοινωνιών μέχρι την 1η Ιανουαρίου 1998. Σύμφωνα με τα ψηφίσματα του Συμβουλίου, οι προτάσεις και τα μέτρα που απαιτούνται πρέπει να καταρτισθούν πριν από την 1η Ιανουαρίου 1996.

1.8. Στο πλαίσιο αυτής της διαδικασίας, η Επιτροπή υπέβαλε την παρούσα πρόταση για τα δίκτυα καλωδιακής τηλεόρασης. Η ΟΚΕ συγχαίρει την Επιτροπή, επειδή, πριν υιοθετήσει το σχέδιο οδηγίας της, φρόντισε να διεξαγάγει διαβουλεύσεις με όλα τα ενδιαφερόμενα μέρη () για τις οποίες θα υποβάλει έκθεση στο Συμβούλιο τον προσεχή Ιούνιο.

2. Η πρόταση της Επιτροπής

2.1. Με την οδηγία 90/388/ΕΟΚ άνοιξαν στον ανταγωνισμό οι τηλεπικοινωνιακές υπηρεσίες, πλην της φωνητικής τηλεφωνίας για το ευρύ κοινό και ορισμένων υπηρεσιών που εξαιρούνται ρητώς από το πεδίο εφαρμογής της οδηγίας.

2.2. Οι κανονιστικοί περιορισμοί που απαγορεύουν τη χρήση εναλλακτικής υποδομής για την παροχή ελευθερωμένων υπηρεσιών προξενούν συμφόρηση σε τομείς όπως η μεταβίβαση δεδομένων, οι υπηρεσίες προστιθέμενης αξίας και η παροχή υπηρεσιών δεδομένων και φωνητικών υπηρεσιών σε εταιρείες και κλειστές ομάδες χρηστών.

2.3. Η πρόταση της Επιτροπής αίρει όλους τους περιορισμούς για τη χρήση της ικανότητας μετάδοσης των καλωδιακών τηλεοπτικών δικτύων, επιτρέπει στους φορείς παροχής υπηρεσιών να χρησιμοποιούν τα καλωδιακά δίκτυα για να παρέχουν τις υπηρεσίες τους και επιτρέπει επίσης τη διασύνδεση με το δημόσιο δίκτυο τηλεπικοινωνιών. Επιπλέον, επιβάλλει διαφάνεια και μη διακριτική μεταχείριση, όταν η ίδια επιχείρηση παρέχει και δίκτυα τηλεπικοινωνιών και δίκτυα καλωδιακής τηλεόρασης, και διαχωρισμό των λογιστικών εγγραφών.

3. Γενικές παρατηρήσεις

3.1. Η ΟΚΕ επικροτεί την πρόταση της Επιτροπής.

3.2. Σε πολλά κράτη μέλη, η πρόταση αρχικά θα έχει ελάχιστο αντίκτυπο, αφού τα δίκτυα καλωδιακής τηλεόρασης ή έχουν πολύ τοπικό χαρακτήρα και δεν προσφέρουν εθνική κάλυψη ή είναι ανύπαρκτα. Επιπλέον, ο χρόνος που απαιτείται για να δημιουργηθεί ένα δίκτυο καλωδιακής τηλεόρασης είναι σημαντικός, όπως και το κόστος.

3.3. Ωστόσο, για τα κράτη όπου υπάρχουν καλωδιακά τηλεοπτικά δίκτυα και οι φορείς παροχής υπηρεσιών επιθυμούν να τα χρησιμοποιήσουν, η παρούσα πρόταση της Επιτροπής αποτελεί ένα βήμα προς την ορθή κατεύθυνση. Θα επιτρέψει, εκτός των άλλων, το σχεδιασμό για το μέλλον.

3.4. Το θέμα του σχεδιασμού είναι σημαντικό, αν σκεφθεί κανείς τις περιορισμένες τεχνικές δυνατότητες των δικτύων πολλών αποκλειστικών φορέων παροχής υπηρεσιών και τις μεγαλύτερες δυνατότητες και την καλύτερη τεχνική ποιότητα που παρέχει η καλωδιακή τηλεόραση. Σε συνδυασμό με τα πλεονεκτήματα που προκύπτουν ραγδαία από τις νέες τεχνολογίες, η πρόταση θα προσφέρει δυνατότητες για ποικίλες νέες υπηρεσίες και θα ενθαρρύνει την ανάπτυξη της αγοράς.

3.5. Η ΟΚΕ αντιλαμβάνεται το ενδιαφέρον της Επιτροπής για τις πιθανές απώλειες θέσεων εργασίας. Σημειώνει, ωστόσο, από πείρα, ότι σε πολλές περιπτώσεις οι ενδεχόμενες απώλειες θέσεων εργασίας ενδέχεται να αντισταθμισθούν από τις θέσεις εργασίας που θα δημιουργηθούν χάρη στα νέα προϊόντα και υπηρεσίες.

3.6. Η Επιτροπή έχει διαβεβαιώσει την ΟΚΕ ότι η παρούσα πρόταση δεν πρόκειται ούτε να επηρεάσει ούτε να αντικαταστήσει τις προτάσεις που αφορούν την καθολική παροχή υπηρεσιών και που αναμένονται εναγωνίως (Μέρος ΙΙ του Πράσινου Βιβλίου).

4. Ειδικές παρατηρήσεις

4.1. Άρθρο 1

Η ΟΚΕ επικροτεί την επέκταση της οδηγίας στα δίκτυα καλωδιακής τηλεόρασης, αλλά λυπάται που η πρόταση δεν περιλαμβάνει και άλλες εναλλακτικές υποδομές, όπως εκείνες που προσφέρουν ορισμένα σιδηροδρομικά δίκτυα και δίκτυα άλλων υπηρεσιών κοινής ωφελείας. Η ΟΚΕ ελπίζει ότι η κατάσταση αυτή θα διορθωθεί σύντομα.

4.2. Άρθρο 4

Η οδηγία θα πρέπει να τεθεί σε ισχύ, όπως προτείνεται, την 1η Ιανουαρίου 1996. Αποτελεί ένα σημαντικό και θετικό βήμα προς τα εμπρός για τα κράτη μέλη που διαθέτουν καλωδιακή τηλεόραση (εν μέρει ή εν συνόλω). Στα άλλα κράτη μέλη θα έχει μηδαμινό αντίκτυπο.

5. Συμπεράσματα

5.1. Η ΟΚΕ επικροτεί την πρόταση της Επιτροπής, όμως αντιλαμβάνεται ότι πολλά σημαντικά ζητήματα που αφορούν τις τηλεπικοινωνίες και άλλα συναφή θέματα θα πρέπει να λυθούν πριν εκδηλωθούν όλες οι επιπτώσεις των νέων, λιγότερο περιοριστικών κανονιστικών ρυθμίσεων. Τα ζητήματα αυτά, πολλά από τα οποία αναφέρονται στη γνωμοδότηση της ΟΚΕ για την « Κοινωνία των Πληροφοριών »(), είναι τα εξής :

- η γενική παροχή τηλεπικοινωνιακών υπηρεσιών,

- η ελεύθερη πρόσβαση και η διασύνδεση με τα δημόσια τηλεπικοινωνιακά δίκτυα και υπηρεσίες,

- η χορήγηση αδείας στον τομέα των τηλεπικοινωνιών,

- η καθιέρωση ενός περιβάλλοντος υγιούς ανταγωνισμού,

- το διεθνές χρονοδιάγραμμα,

- η πρόκληση της απασχόλησης,

- η συγκέντρωση και η ιδιοκτησία στα μέσα μαζικής ενημέρωσης,

- τα δικαιώματα πνευματικής ιδιοκτησίας,

- η νομική προστασία και ο σεβασμός της ιδιωτικής ζωής.

Η ΟΚΕ σημειώνει το χρονοδιάγραμμα που προτείνεται στο Μέρος ΙΙ του Πράσινου Βιβλίου και ανυπομονεί να παραλάβει και να σχολιάσει τις προτάσεις της Επιτροπής. Στο μεταξύ, η παρούσα πρόταση πρέπει να προχωρήσει. »

Αποτέλεσμα της ψηφοφορίας

Ψήφοι υπέρ : 77, ψήφοι κατά : 97, αποχές : 2.